Papersnake/gushiwen huggingface dataset:
柯谷耕云
刘珝（明代）

买得柯山百亩云，春风谷口乐耕耘。牵牛人向村前去，扣角声从陇上闻。

野鸟祗知催布谷，邻翁不解诵移文。向来方寸多馀地，留与儿孙次第分。
中秋走笔
何中（元代）

忽忽不知秋已中，起来望尽江之东。天风吹上一片月，万古有尽明无穷。

自歌自酌自起舞，失喜堕在明光宫。须臾见云不见月，九州之外俱昏濛。

我狂绝叫天何聪，乾坤如此宁匆匆。江流冥冥上有枫，云边又叫南飞鸿。

有酒且醉无酒可，有月不与无月同。丈夫意气见石裂，直欲扫裂云皆空。

低徊一笑良自悟，事与变会谁其逢。仰看云月勿复道，西风落山人睡觉。
兀坐读空同子诗有怀大复
王尚綗（明代）

几年诗卷未曾开，紫逻云山忆鹿台。午漏旌旗随日转，天门钟鹿放朝回。

怜才不见李生久，动兴还如何逊来。旧事新愁俱蹭蹬，清霜落木益堪哀。
满庭芳 闰六月十九夜暑甚梦后作
杨芳灿（清代）

青乳初零，索华微晕，天风别样高寒。弄梭人倦，垂手玉阑干。

指高琼田万顷，三山远、紫府程宽。知何处，飞来饥凤，偷啄碧琅玕。

银弯。桥未就，盈盈一水，香雾迷漫。听瑶笙幽咽，清响隔云端。

坐到榆花影瘦，秋如水、孤对晶盘。铢衣薄，绡衫换著，千二百轻鸾。
拟寒山拾得二十首
王安石（宋代）

牛若不穿鼻，岂肯推人磨。
马若不络头，随直而起卧。
乾地终不涴，平地终不堕。
扰扰受轮回，祗缘疑这个。
鹭鸶
郑谷（唐代）

闲立春塘烟淡淡，静眠寒苇雨飕飕。
渔翁归后汀沙晚，飞下滩头更自由。
马上见梅花初发
宋庠（宋代）

瞥见江南树，繁英照苑墙。
无双春外色，第一腊前香。
云叶遥惊目，琼枝昔断肠。
莫吹羌坞笛，容易损孤芳。
江邻几学士寄酥梨
梅尧臣（宋代）

兴平烹琼乳，咸阳摘冰枝。
秦女点山日，张公开谷时。
刻破玉浆壶，泛融金酒卮。
适从关中寄，不见博士卑。
赠从孙义兴宰铭
李白（唐代）

天子思茂宰，天枝得英才。
朗然清秋月，独出映吴台。
落笔生绮清，操刀振风雷。
蠖屈虽百里，鹏鶱望三台。
退食无外事，琴堂向山开。
绿水寂以闲，白云有时来。
河阳富奇藻，彭泽纵名杯。
所恨不见之，犹如仰昭回。
元恶昔滔天，疲人散幽草。
惊川无活鳞，举邑罕遗老。
誓雪会稽耻，将奔宛陵道。
亚相素所重，投刃应桑林。
独坐伤激扬，神融一开襟。
弦歌欣再理，和乐醉人心。
蠹政除害马，倾巢有归禽。
壶浆候君来，聚舞共讴吟。
农人弃蓑笠，蚕女堕缨簪。
欢笑相拜贺，则知惠爱深。
历职吾所闻，称贤尔为最。
化洽一邦上，名驰三江外。
峻节贯云霄，通方堪远大。
能文变风俗，好客留轩盖。
他日一来游，因之严光濑。
郭山人六绝句 其一 五岳真形图
王世贞（明代）

汝到瑶池西，披图问阿母。二室三花间，可着王郎否。
县中迎石金山甘灵大士就放生池祈雨早上偕簿
虞俦（宋代）

夜起占星毕，朝趋礼佛龛。
拥桥莲坠粉，萦沼水揉蓝。
屏翳何须靳，登伽不受参。
悬知天欲雨，蚁战已酣酣。
水调歌头 画楼诗为西陵吴子玙赋
陈维崧（清代）

有客向余说，昨又到湖头。湖中翠奁未敛，湖畔水明楼。

万本澄翠堂纸，千页大观楼帖，百幅李营邱。盘礴此楼上，缥缈紫绨裘。

风弄麝，波漾縠，浩悠悠。涌金门外新月，听足采菱讴。

分付危栏飞槛，莫遣于祠岳墓，烟景触帘钩。贮酒兼贮茗，不贮古今愁。
兰城久雨
乌竹芳（清代）

终日阴雨总不晴，满城惟作海涛声。几番风雨凉砭骨，添得愁人逆旅情。
辛卯年雪
韩愈（唐代）

元和六年春，寒气不肯归。河南二月末，雪花一尺围。

崩腾相排拶，龙凤交横飞。波涛何飘扬，天风吹幡旂。

白帝盛羽卫，鬖髿振裳衣。白霓先启途，从以万玉妃。

翕翕陵厚载，哗哗弄阴机。生平未曾见，何暇议是非。

或云丰年祥，饱食可庶几。善祷吾所慕，谁言寸诚微。
咏方广诗
李白（唐代）

圣寺闲栖睡眼醒，此时何处最幽清？
满窗明月天风静，玉磬时闻一两声。
塞芦子（芦子关属夏州，北去塞门镇一十八里）
杜甫（唐代）

五城何迢迢，迢迢隔河水。边兵尽东征，城内空荆杞。

思明割怀卫，秀岩西未已。回略大荒来，崤函盖虚尔。

延州秦北户，关防犹可倚。焉得一万人，疾驱塞芦子。

岐有薛大夫，旁制山贼起。近闻昆戎徒，为退三百里。

芦关扼两寇，深意实在此。谁能叫帝阍，胡行速如鬼。
句
释惠崇（宋代）

离碛雁冲雪，渡河人上冰。
尝建茗二首
曾几（宋代）

茅宇已初夏，茶瓯方早春。
真成汤沃雪，无复渴生尘。
有客嘲三韭，其谁送八珍。
不如藏去好，孤负一年新。
题故太保毗陵白公遗阯感物兴怀卷
张吉（明代）

太保勋庸垂鼎铭，黄钟大吕一毛轻。太保襟怀寄丘壑，玉田珠树相参错。

丘壑灵风飒晓昏，悠悠过客总啼痕。他年学士把书卷，还泣名臣白公传。
陈丞相故宅
沈括（宋代）

丞相旌旗久不归，虚堂宁止叹伊威。绿槐楼阁山蝉响，青草池塘野燕飞。
别刘公奇宪副二首 其二
张诩（明代）

渔翁渔海上，愧负百年心。乍别同心友，离情海未深。
双竹诗
司马光（宋代）

上苑通丹禁，修林绕玉堂。
周阿纡缕槛，并干擢新篁。
萧洒骈瑶纡，连翻拂璧璫。
虬腾双角直，鲸喷两须长。
晓泊烟华重，晴留雨气凉。
分音成律吕，齐秀待鸾凰。
碧借云霞润，清依日月不。
物情知有为，天造固无方。
比节群诚合，虚心至道彰。
吾君愈勤德，不敢有嘉祥。
菩萨蛮·去年共饮菖蒲酒
陈义（唐代）

去年共饮菖蒲酒。今年却向僧房守。好事更多磨。教人没奈何。主人恩义重。知我心头痛。待要赏新荷。争知疾愈麽。
次韵陈君实先生二首
李弥逊（宋代）

阅世端如木偶人，不须离妄始逢真。
功深夜鼎三时火，候转秋河万里银。
可笑侏儒空饱粟，犹怜痀偻解凝神。
它时应见鞭鸾凤，老去浮藜不夜辰。
飞蓬自解
曾丰（宋代）

有底重安土，若为轻徇流。
羞随草木腐，乐与汗漫游。
凡是性如水，固然生若浮。
勿嗤吾潦倒，天地海之沤。
和范景仁王景彝殿中杂题三十八首并次韵其十
梅尧臣（宋代）

月向西楼下，天光候日开。
残星明宝监，百舌响宫槐。
玉井传新汲，金炉换宿灰。
黄门驰有诏，唱第许卿来。
题黄氏贫乐斋 其一
真德秀（宋代）

濂洛相传无别法，孔颜乐处要精求。须凭实学工夫到，莫作闲谈想像休。
忆母
周一士（明代）

身在青山里，心悬白发前。饥来驱我去，老合抱孙眠。

习懒诗成癖，除愁酒亦仙。定知贫有骨，差取世人怜。
诗一首
住山僧（宋代）

方丈前头挂草鞋，流行坎止任安排。
老僧脚底从来阔，未必枯髅就此理。
一径亭
梁兰（明代）

兹亭一何幽，逶迤俯通川。上有嘉树林，繁阴翳层轩。

轻楫时复理，孤琴亦尝援。鸟鸣及和春，鱼游在深渊。

物情固不殊，人事倏以迁。所欣竟陈迹，俛仰慨昔年。

顾予寡形役，与子同周旋。
定风波·江水沉沉帆影过
阎选（五代）

江水沉沉帆影过，游鱼到晚透寒波。渡口双双飞白鸟，烟袅，芦花深处隐渔歌。
扁舟短棹归兰浦，人去，萧萧竹径透青莎。深夜无风新雨歇，凉月，露迎珠颗入圆荷。
留长河堰
吴芾（宋代）

湖山堂下水声寒，夜半琮琤响佩环。
梦寐欲归归未得，却来此处听潺潺。
和厉玄侍御题户部李相公庐山西林草堂
姚合（唐代）

茅屋临江起，登庸复应期。遥知归去日，自致太平时。

幽药禅僧护，高窗宿鸟窥。行人尽歌咏，唯子独能诗。
襄阳曲
张耒（宋代）

西津折苇鸣策策，蟾蜍光入芙蓉白。
山头不雨贾船稀，日日门前江水窄。
将欲烜赫招行人，旋起丹楼照长陌。
银屏深蔽玉笙闲，自擘新橙饮北客。
倏离暂合心未果，泪莹双眸为谁堕。
戴公纶
李孙宸（明代）

戴子含芳姿，婉彼幽兰质。采在水一方，晤言结同室。

习习惠风扬，美誉云端溢。荣华岂不好，而乃耽著述。

伸纸弄柔翰，冥心如有失。古道当告谁，徬徨求侣匹。

去去东流水，杳杳西倾日。努力振斯文，贻彼后死得。
池上即事
王衡（明代）

含情落叶已缤纷，深转歌喉齿未分。
桥上玉人真咫尺，箫声似隔数重云。
喝火令
黄燮清（清代）

画带愁时影，诗藏别后笺。朱楼人去绿阴圆。剩有一双飞燕，占住旧秋千。

玉梦谁招得，银河但渺然。模糊心事十年前。记得黄昏，记得藕花天。

记得酒醒时候，罗幌月如烟。
出火祀大辰十二首 捧俎用《丰安》。
郊庙朝会歌辞（宋代）

有严在涤，陈彼牲牢。孔硕其俎，荐此血毛。厥初生民，饮茹则然。

以燔以炙，伊谁云先。
上韩端明
吕陶（宋代）

要道根皇极，纯王揽懿纲。域中洪造广，天下大形彊。

臣主同千洪，藩宣奠四方。乾文耀参井，地镇耸岷梁。

景谷馀波迥，灵关古塞荒。限蛮唐节制，析部汉封彊。

石穴延通道，山扃设巨防。利源充内帑，兵势压巴羌。

付畀关休戚，权宜任弛张。紫封传墨敕，金印坐黄堂。

自昔都俞重，其谁德业彰。乖崖施远略，忠献绍前良。

乐得中和职，人跻富庶乡。含生知化力，永日洪春阳。

渗漉渊源在，醲醇骨髓藏。深和流耳目，盛事洪缣缃。

岁月徒为久，风猷信不忘。恩褒贾逵祀，人爱召公棠。

桧有乔枝茂，兰宜后叶芳。惟公真辅翼，与世会明昌。

间发乾坤秀，亲逢日月光。国华增黼黻，地宝献琳琅。

尹道存先觉，轲心蕴至刚。朝廷尊阀阅，士党贵文章。

高视云霄路，遐飞翰墨场。鹏图指溟渤，骥步得康庄。

藩会初关决，仙瀛已践扬。本元游秘府，侍从陟清厢。

伟望全康济，周才历浩穰。中天承帝选，南国抚民伤。

使范资勤恤，君言务肃将。绣衣新灿灿，大旆远皇皇。

赈惠常闻黯，澄清乃识滂。疲羸起沟壑，暴滥去豺狼。

大节坚持守，纯忠自激昂。还登文石陛，频上谏书囊。

人鉴分今古，神龟宪否藏。斯猷三接告，至理一言详。

柱下尊良史，螭头立左郎。纂修该七法，注录擅三长。

午夜星垣迥，南风省户凉。挥毫纶綵烂，垂佩玉声锵。

春老常联萼，云晴雁缀行。雄名出苏李，公论美常扬。

眷倚隆矜式，咨询行赞襄。得人居内相，有道辅明王。

大手凭才识，深谋协典常。五花曾执判，七宝屡登床。

燕见趋东阁，优容对未央。仪刑真謇謇，谟训极洋洋。

重委台纲正，终图国体康。至诚频启导，大事费裁量。

多僻消芽孽，群邪洁肺肠。谆谆闻药石，凛凛畏冰霜。

论议他奚恤，猷为己所当。安危一身系，出处万民望。

蔡俗嗟延哺，尧心虑纳隍。建侯崇屏翰，选德庇灾殃。

异政乘时立，清飙与惠翔。界中生稆谷，境上散飞蝗。

儒将能专阃，神兵岂顿铓。十连循节钺，四面固金汤。

拓地归充国，谋军得子房。天威神臂指，戎气窒喉吭。

属国恬怀抚，函书耻谩狂。具赡宜庙幄，遐福合陵冈。

乃顾西南远，明如左右旁。大门堪世守，舆颂愿时飏。

命策荣千矢，封圭判二章。物传家乃旧，刀应梦为祥。

善事知弓冶，奇毛识凤凰。百寻标落落，万顷信汪汪。

庙瑟馀音静，庖刀发刃钢。阔难求畛域，微不误毫芒。

雅意儒为宝，宏规沼象璜。鲁公先请学，高䀢力崇庠。

教化惟敦奖，衣冠敢怠遑。七经登讲舍，数仞企师墙。

乐善无遗芥，惩非易去稂。百城损慱塞，万井绝贪攘。

牧厩宽收敛，穷阎饱岁粮。吏奸藏瓜吻，人瘼愈膏肓。

昔谓庖厨侈，徒矜口体尝。爱心加俎豆，和气落壶觞。

蔀屋晴曦烛，枯荄湛露瀼。盛时逢召杜，奕世见龚黄。

至矣纾宵旰，熙然协雨旸。里闾敦悌让，原野竞农桑。

指顾宁陬落，生成及稻梁。边声息金鼓，民室富囷仓。

共乐亲荧座，佥期辅峻廊。定登贤相器，行促舍人装。

奕奕驱轺传，喈喈饰镂钖。矢谟勤翼舜，纳诲永隆商。

郑武高风盛，韦成懿迹相。洪炉专鼓铸，大鼎荐烹鬺。

浩汤跻民域，安平援世航。诗人褒绣衮，坤道吉黄裳。

歌舞真贤进，光华至治香。欲知能事毕，四海处陶唐。
晨兴
刘攽（宋代）

宿露寒犹重，升曦旦尚昏。高秋凋众木，百里见平原。

水涸看鱼族，田收长稻孙。冥山不可望，那复更南辕。
王将军席上赋旧战袍
王恭（明代）

先皇亲赐锦，著向战场秋。销尽蟠花色，将军更未侯。
书意
陆游（宋代）

整书拂几当闲嬉，时取曾孙竹马骑。
故故小劳君会否？户枢流水即吾师。
消夏杂咏十二首 其十 添香
徐搢珊（清代）

竹床藤枕梦初回，炉冷添香拨烬灰。烟向北窗帘底出，知风隐约自南来。
湘中馆
张孝祥（宋代）

云去月在沙，潦净秋满川。北斗挂落木，西风送归船。

去年过湘中，夜半投马鞭。篝灯洗尘土，所见只屋椽。

鸡鸣问前途，残梦兀担肩。那知阑干外，有此山水妍。

微微清露漙，稍稍明河偏。孤光耿自照，静极忻所便。

身世两悠然，吾其遂飞仙。
卷雪楼
岳珂（宋代）

地灵境胜宅神游，第一江山卷雪楼。
势拥万峰淮甸接，气吞七泽楚天浮。
鱼龙灂沸云生槛，鸥鹭波閒月上钩。
画栋珠帘朝复暮，英名常与水东流。
忠文洪相公挽辞
释文珦（宋代）

间气钟河岳，深衷悟冕旒。
雄文惊万古，劲节凛高秋。
清庙弦何绝，明堂柱不留。
我生蒙许兴，洒泪莫能休。
次韵和师黯寄王耿端公
苏舜钦（宋代）

嫉恶曾收柱后冠，淹沦今未复荣班。青云失路初心远，白雪盈簪壮志闲。

厩马尚嘶骢奋迅，箧衣犹曝绣斓斑。风流县尹多才思，时寄篇章与解颜。
赠陈握卿庚午1810年呈禁庙宇积弊
潘振甲（清代）

巍巍肃穆梵王宫，颓废如今不古同。
赤脚野仙盘殿上，裸身罗汉踞廊中。
遂令宝帐香烟歇，渐觉银灯烛影空。
重振赖君除积弊，挥毫一扫旧腥风。
蝶恋花 春日病起
王淑（清代）

淡淡斜阳新雨霁。绿遍苔痕，小院门深闭。窈窕红阑人独倚，桃花帘外东风细。

潇洒文窗初病起。杜宇枝头，又唤春归矣。碧海迢迢无限意，新愁捲入芭蕉里。
湖州崔郎中曹长寄三癖诗自言癖在诗与琴酒…四韵以谢之
刘禹锡（唐代）

视事画屏中，自称三癖翁。管弦泛春渚，旌旆拂晴虹。

酒对青山月，琴韵白蘋风。会书团扇上，知君文字工。
合州望黔楼
释义光（宋代）

江上望黔楼，望中烟霭浮。
微凉生户牖，新雨过汀洲。
远岫千重叠，清波万里流。
此时何限兴，回首寄群鸥。
和临湘奉议孙敷山归田十咏 其一
徐经孙（宋代）

仰止高风早赋归，晚生自恨不同时。公如岭上孤松秀，我亦松间百尺丝。
何山白水田
俞德邻（宋代）

离离远树接山低，白水田头杜宇啼。昨夜前村新雨过，桔槔閒在石桥西。
杂诗
张彪（唐代）

富贵多胜事，贫贱无良图。上德兼济心，中才不如愚。

商者多巧兼，农者争膏腴。儒生未遇时，衣食不自如。

久与故交别，他荣我穷居。到门懒入门，何况千里馀。

君子有褊性，矧乃寻常徒。行行任天地，无为强亲疏。
题彦恢家仇池四石刻
周紫芝（宋代）

伏波南来自交趾，可笑汗牛推薏苡。人言包裹足珠犀，谁识闲薏谢簪履。

如何当年元相国，胸中饱饮贪泉水。胡椒八百亦安用，坐此杀生真可鄙。

龙眠主簿亦儿嬉，银钩虿尾搜遗奇。三年独有一钱在，归来清节人皆知。

囊空安得紫丝帐，车重只馀黄绢碑。自言所至辄寓目，穷搜屋壁翻阶墀。

不嫌尤物触时禁，恍然入手心惊疑。君不见峄山篆刻焚野火，磨崖万仞高崔嵬。

何如四石横棐几，左提右挈行相随。
拟东流杨景昌首尾吟
陈繗（明代）

乘舟不是打秋风，沧海南来庾岭东。十载交游萍水上，一天愁思树云中。

杏园自愧无门入，花县宁知有路通。为爱山阴寒夜雪，乘舟不是打秋风。
海波
阎锡爵（清代）

怪天不合生水多，藏匿蛟龙挟风波。寻常聚族如鸡伏，造次凌空变妖魔。

震雷掣电日月昏，倒海移山禽兽尊。得时雨鳖戏高岸，失地松楸泣断魂。

凤毛五色差堪举，骥蹄千里何由奔。神尧当之亦儆予，肯使匪类长儿孙。

吁嗟蠢动自取灭，诛尽杀完觉转拙。明珠珊瑚莫浪求，渊底卧熟泥蟠穴。

密网钜钩乍浮沈，大小骨肉惊吐舌。一自搜索往来频，吞声涕泪几斗血。

藏身百虑目长盱，无聊走险成下愚。扬鬐鼓鬣挥利爪，兴云作雾奋微躯。

岂能敢与天为仇，不过苟延活斯须。崇有山，卑有泉，各得其所应帖然，置膏烈火空熬煎。
秀轩
米友仁（宋代）

山气与湖光，四时足殊秀。我识轩中人，是为益三友。
孙逸仙 其三
林朝崧（清代）

新君丹穴不须求，一舸迎归自美洲。扫尽五千年帝政，伫看黄种出人头。
七言次韵和王景彝十一月朔早朝
沈遘（宋代）

日上扶桑辟九关，天威咫尺不违颜。簪绅就次初传警，内外分朝迭进班。

霜压陛隅螭闯首，风摇殿户兽鸣环。圣君从谏宽狂直，丹槛无容复敢攀。
待乡信不至，示闲云
李宪噩（清代）

方春送归使，目断瘴江云。计日人当返，经秋雁不闻。

山城荒寂寂，蛮雨昼纷纷。此闷复谁共？短吟聊示君。
村翁行
何白（明代）

老翁耕种居西村，白头不到城东门。
翁言淳朴日非昔，我觉胜儿儿胜孙。
大孙自诧能当户，负租往往凌田主。
日斜归自县门来，桑下乘凉说官府。
旅怀
许浑（唐代）

征车何轧轧，南北极天涯。孤枕易为客，远书难到家。

乡连云外树，城闭月中花。犹有扁舟思，前年别若耶。
送菜徐安叟
李新（宋代）

清非太常而有三百六十斋，分似庚郎而无二十七种菜。
日食万竟虚语，不糁藜羹时可再。
一杯潋滟翻绿波，作客不妨穷鼎鼐。
大儿咀嚼等太牢，小儿饮啜甘沆瀣。
青青染肠形於色，阿鹜浑无食鱼态。
闻君亦有釜轑声，大本须烦一车载。
何苦厉声责妻孥，乘兴可能来访戴。
元日三首 其一
周紫芝（宋代）

八风占岁暖先催，喜色还从太簇回。庭下衣冠天咫尺，雪中宫殿玉崔嵬。
和子进千春院观桃花二首
范祖禹（宋代）

西度天津水见沙，轻风飞盖绿杨斜。
相逢喜到千春寺，最后方开第一花。
富媪英华当閒出，东君照育想非赊。
神仙高格黄裳色，安得深根植帝家。
寄秋怀
赵蕃（宋代）

忆我江东弟，书来得暂怡。
寺居因市近，村舍与贫宜。
儿辈诗书力，童奴薪水为。
尤欲护吾竹，及此夏初时。
赠澧阳韦明府
张九龄（唐代）

君有百鍊刃，堪断七重犀。谁开太阿匣，持割武城鸡。

竟与尚书佩，遥应天子提。何时遇操宰，当使玉如泥。
多丽（中秋）
杨无咎（宋代）

晚风清，淡云卷尽轻罗。看银蟾、初离海上，万里碧汉澄波。碾云初、玉轮缓驾，照山影、宝镜新磨。光彻庭除，寒生绮席，无聊清兴助吟哦。共宴赏、明宵天气，晴晦又知他。无眠处，衣濡湛露，目断明河。

念年来、青云失志，举头羞见嫦娥。且高歌、细敲檀板，拚痛饮、频倒金荷。断约他年，重挥大手，桂枝须斫最高柯。恁时节、清光比似，今夕更应多。功名事，到头须在，休用忙呵。
堪舆寄隐卷为麦茂才作四首 其四
卢龙云（明代）

初上罗浮第几峰，粤中形胜古今同。问君一种青囊诀，曾否能扶造化工。
晦日宴高氏林亭
长孙正隐（唐代）

晦晚属烟霞，遨游重岁华。歌钟虽戚里，林薮是山家。

细雨犹开日，深池不涨沙。淹留迷处所，岩岫几重花。
孙楚枕流漱石图
郑思肖（宋代）

孙楚匆匆误答时，说来颇与事相违。枕流漱石翻为妙，活弄胸中倒一机。
星岩二十景 其十一 蓬壶仙径
梁景先（明代）

岧峣仙径接云霄，谁驭飞廉上铁桥。东去扶桑应不远，石门烟锁自迢迢。
香奁八咏 其一 翠袖啼痕
黄伯旸（元代）

石竹绣罗双袂单，绮窗日暮笼轻寒。秋波滉漾落铅水，相思几点春斑斑。

脂浓粉腻半尘土，玉臂娇柔懒轻举。东风十日吹不乾，六曲阑边海棠雨。
过伯夷叔齐墓
张洵佳（清代）

死不食周家粟，生不履周家土。卓哉孤竹两弟兄，崭然一饿高千古。

为忠臣，为孝子。为仁人，为义士。可惜齐景公，千驷无人齿。

牛山陨涕乐生悲，身死心死名亦死。
琴女行
郑思肖（宋代）

嫦娥开殿当高青，白光染夜生空明。望中泠泠莹如水，碧透肉空双瞳子。

窄袖笼春玉笋娇，援琴一鼓秋潇潇。瑶池女子旨趣别，紫清吹下太古雪。

双鬟翠腻绾香雾，临风欲控青鸾羽。应悔思凡谪尘土，长向花前忆王母。
欧阳氏东华精舍册
黄公辅（明代）

谁傍青山结舍新，山情水意写天真。鸟声侵幌因风急，花气扑帘带月频。

幽僻了无尘俗累，满前都是自家春。著书拟比草玄宅，应有藜光乙夜臻。
天仙子 其一
皇甫松（唐代）

晴野鹭鸶飞一只，水荭花发秋江碧。刘郎此日别天仙，登绮席，泪珠滴，十二晚峰青历历。
为谢无逸赋梅花二首 其二
饶节（宋代）

闻道香寒卧雪枝，琼楼玉户巧相依。可怜今日移根处，王谢堂前燕子飞。
新秋以窗里人将老门前树欲秋为韵作小诗
陆游（宋代）

唐虞虽已远，至道岂无传？度日一编里，怀人千载前。
鹧鸪天 其五 咏绿荔枝
丘崇（宋代）

玳瑁筵中见绿珠。淡然高韵胜施朱。揉兰雾縠蔷薇浅，半露冰肌玉不如。

餐秀色，味肤腴。轻红端合与为奴。只愁宴罢翻成恨，赢得偏怜不似初。
破红巾
吴讷（元代）

君不见蕲黄儿，纷纷白马张红旗。
去年陷湖北，今年陷淮西。
遂令深山之民皆带甲，四海澒洞含疮痍。
堆金积玉亦何有，略地攻城徒尔为。
又不见黄连寨，左带溪山右淮海。
天兵如日照雪霜，百万红巾一朝败。
亲王按剑定中原，丞相分兵救吴会。
边人不识韩将军，极口争夸铁元帅。
八座东开昱岭关，群偷欲度愁跻攀。
奇兵间道绝归路，可怜白骨高如山。
桂林老臣再征起，坐镇西垣几千里。
昨闻余党犯其锋，血作龙沙半江水。
南方猺獠勇莫当，自谓效义收蕲黄。
贼徒一见惊丧胆，坚壁不出知天亡。
诸君力尽在此举，巢穴不平鼠为虎。
相期麟阁画丹青，却忆虞廷舞干羽。
吴仲庶殿院寄示与吕冲之马仲涂唱和诗六篇邀
梅尧臣（宋代）

楚舸高帆未可开，满帆风暴作阴雷。
圣文亹亹伤漂溺，世路纷纷自往来。
浮磬犹闻传激越，沉妖不见锁渊回。
连陂蛙黾鸣无数，安得周官为洒灰。
题孙思邈真
苏轼（宋代）

先生一去五百载，犹在峨眉西崦中。
自为天仙足官府，不应尸解坐虻虫。
泊舟延平二绝 其一
陈渊（宋代）

野梅飘尽喜春归，又见溪桃片片飞。醉卧暖风呼不醒，乱红无数点人衣。
与赵梦麟诸人游甘露寺
李东阳（明代）

涧筱岩杉处处通，野寒吹雨堕空蒙。垂藤路绕千年石，老鹤巢倾半夜风。

淮浦树来江口断，金陵潮落海门空。关书未报三边捷，万里中原一望中。
新山别馆十景 其七 南山秋色
曹文晦（元代）

观彼南山小众山，霜明红树碧云寒。馀清入座把不尽，积翠浮空染未乾。

漠漠祇愁晴雾隔，霏霏休待夕阳看。何人会得悠然趣，前有陶公后有韩。
赠莫先生
释今沼（明代）

乱离多籍老儒冠，一宦曾经海岛寒。对案斋心犹苜蓿，逢人变岛是波澜。

诗篇遣兴多容易，世路无心不觉难。近爱禅门好消落，拟将心境问求安。
题竹谷上人院
贾岛（唐代）

禅庭高鸟道，回望极川原。樵径连峰顶，石泉通竹根。

木深犹积雪，山浅未闻猿。欲别尘中苦，愿师贻一言。
寓兴七首
魏野（宋代）

伯夷非好饿，展禽非好黜。
圣人不私己，动为万世则。
夷齐苟就禄，贼乱何由窒。
展禽苟便去，何人肯佐国。
其迹则有殊，其道万为一。
泰山高寄陈彦正
吴莱（元代）

泰山一何高，高哉极青天。
世人欲上不可上，层岩峭壁徒攀缘。
欲中绝顶路已断，石穴上出，铁锁下縆，历趢相钩连。
谁欤爱奇者，步步喜若癫。
一心不顾死，只手捩长烟。
毛群惊回少虎豹，羽族跕堕多乌鸢。
浩气刚风抟结虚空作世界，飞龙捷鬼凿开混沌巢神仙。
道逢四五叟，含笑使来前。
黄冠皓发傲几榻，野菜素粥铺盘筵。
自非尔愿力，何计此留连。
当知仰扣暧昧云霄有顶处，得不俯慑崭岩箐栈无穷渊。
嗟兹大凡夫，行尸走肉真腥膻。
段䂮思家最可惜，李绅恋俗终难镌。
举头告神人，苦乏风马与电鞭。
藤萝束缚即缒下，但见松柏櫹椮数万仞，石棱突兀横戈鋋。
古来秦汉东封不到此，惟问梁父并肃然。
日观嵯峨恍在下，蓬莱浩渺空楼船。
彼云鲸可射，此谓狗能牵。
安期羡门一往不复返，文成五利受宠骤贵祈长年。
仙人自有真，至道何由传。
逖焉龙汉延康纪，去授金珰玉佩篇。
胡忠安公挽章 其二
程敏政（明代）

忆昔垂髫日，抠衣拜省庭。松筠知寿考，金玉见仪刑。

命笔看题字，扶筇问治经。百年回首处，无地候台星。
清平乐（般涉调）
张先（宋代）

青袍如草。得意还年少。马跃绿螭金络脑。寒食乍临新晓。

曲池斜度鸾桥。西园一片笙箫。自欲胜留春住，风花无奈飘飘。
秋居病中
雍陶（唐代）

幽居悄悄何人到，落日清凉满树梢。
新句有时愁里得，古方无效病来抛。
荒檐数蝶悬蛛网，空屋孤萤入燕巢。
独卧南窗秋色晚，一庭红叶掩衡茅。
归郡书金峨二首
舒坦（宋代）

又入西湖醉过春，岭头猿鹤几时闻。
无端雨意随人去，直恐衣巾尽是云。
牡丹百咏（录三十二首）
张淮（明代）

郁蓝天上艳肌神，降作人间第一真。
葵萼任含倾日态，梨花翻作洗妆人。
巧添绮绣丛中景，浓污笙歌窟里尘。
风雨经旬看不得，鹧鸪啼老梦中春。¤
天末
严羽（宋代）

不见石屏老，相逢问客船。长沙闻近别，行在定虚传。

兵革来书断，江湖望眼穿。他时同话此，把臂喜应颠。
石城寺
滕宗谅（宋代）

山势如城绕楚宫，几人登赏我心同。
溪云去作人间雨，涧水来生坐上风。
感怀
顾湄（明代）

石城笳鼓不堪听，烈士天涯散晓星。伏阙陈东还痛哭，登楼王粲独飘零。

奔涛夜立鱼龙怒，战血春回草木腥。莫说长江限南北，建康原是小朝廷。
书林十景诗
谢枋得（宋代）

元君吴老皆升真，民怀被德为斯亭。
和烟芳草连天碧，笑日仙花满树春。
前后古阴迎蓊郁，远近琅玕森玉立。
祥风静定不见寒，凤尾婆娑暄暖日。
颂古六首
释咸杰（宋代）

有问冬来事，京师出大黄。
贪他一粒粟，失却半年粮。
送窦员外失职掌廪于沙苑牧监
宋庠（宋代）

平台飞雪欲成花，有客西征感鬓华。
内史江蒪空入梦，下邽罗鬓此还家。
鸿声不断关云黑。角弄初休陇月斜。
龙图给事使还过魏少留仙旆道旧为乐因及北史魏收之语作为雅章辄敢寄声聊资一噱
文彦博（宋代）

剧谈亹亹倍尘麾，奇表堂堂对伏犀。易作诗章频有得，难为逋伏岂无稽。

回驱大旆龙沙北，归直清厢虎帐西。久困土山缘直道，侃然常耻病于畦。
谒金门
朱雍（宋代）

春太早。十二玉楼初晓。半额试妆深院悄。相逢何草草。

临水幽妆缥缈。彷佛淡妆窥照。恰值日边人未到。纷纷萦古道。
自柳至平乐书所见（四首）
袁袠（明代）

藤峡韩丞绩，昆仑狄帅功。
左江仍略定，八寨未全通。
舞剑狼家健，弯弧达舍雄。
卢苏谁养寇，何事枉姚公。¤
过昭阳湖 其二
王昶（明代）

湖山重叠淡于烟，斜掩篷窗自在眠。风外谁惊清梦断，数声渔唱夕阳天。
送实上人还东林时余亦买舟东下四首 其四
释德洪（宋代）

我已作成行计，喜君亦有归期。何日虎溪松下，却说江海别时。
上平西（惜春）
程垓（宋代）

爱春归，忧春去，为春忙。旋点检、雨障云妨。遮红护绿，翠帏罗幕雨高张。海棠明月杏花天，更惜浓芳。

唤莺吟，招蝶拍，迎柳舞，倩桃妆。尽唤起、万籁笙簧。一觞一咏，尽教陶写绣心肠。笑他人世漫嬉游，拥翠偎香。
卖酒者传
魏禧（明代）

万安县有卖酒者，以善酿致富。平生不欺人，或遣童婢沽，必问：“汝能饮酒否？”量酌之，曰:“毋盗瓶中酒，受主翁笞也。”或倾跌破瓶缶，辄家取瓶，更注酒，使持以归。由是远近称长者。

里中有数聚饮平事不得决者，相对咨嗟。卖酒者问曰：“诸君何为数聚饮相咨嗟也？”聚饮者曰：“吾侪保甲贷乙金，甲逾期不肯偿，将讼。讼则破家，事连吾侪，数姓人不得休矣！”卖酒者曰：“几何数?”曰：“子母四百金。”卖酒者曰：“何忧为？”立出四百金偿之，不责券。

客有橐重资于途者，甚雪，不能行。闻卖酒者长者，趋寄宿。雪连日，卖酒者日呼客同博，以赢钱买酒肉相饮啖。客多负，私怏怏曰：“卖酒者乃不长者耶？然吾已负，且大饮啖，酬吾金也。”雪霁，客偿博所负，行。卖酒者笑曰：“主人乃取客钱买酒肉耶？天寒甚，不名博，客将不肯大饮啖。”尽取所偿负还之。

术者谈五行，决卖酒者宜死。卖酒者将及期，置酒，召所买田舍主毕至，曰：“吾往买若田宅，若中心愿之乎？价毋亏乎？”欲赎者视券，价不足者，追偿以金。又召诸子贷者曰：“汝贷金若干，子母若干矣。”能偿者捐其息，贫者立券还之，曰：“毋使我子孙患苦汝也！”其坦然如是。其后，卖酒者活更七年。

魏子曰：吾闻卖酒者好博，无事则与其三子终日博，喧争无家人礼。或问之，曰：“儿辈嬉，否则博他人家，败吾产矣。”嗟乎！卖酒者匪唯长者，抑亦智士哉！
江神子慢·玉台挂秋月
田为（宋代）

玉台挂秋月，铅素浅、梅花傅香雪。冰姿洁，金莲衬、小小凌波罗袜。雨初歇，楼外孤鸿声渐远，远山外、行人音信绝。此恨对语犹难，那堪更寄书说。
教人红消翠减，觉衣宽金缕，都为轻别。太情切，消魂处、画角黄昏时节，声呜咽。落尽庭花春去也，银蟾迥，无情圆又缺。恨伊不似馀香，惹鸳鸯结。
赠皇甫宾客
白居易（唐代）

轻衣稳马槐阴路，渐近东来渐少尘。耳闹久憎闻俗事，

眼明初喜见闲人。昔曾对作承华相，今复连为博望宾。

始信淡交宜久远，与君转老转相亲。
即事
王炎（宋代）

久辍囊中句，时看肘后方。
有家如旅舍，无事似僧房。
梅白墙头笑，榴红瓮百香。
杖藜如可出，溪上探春光。
明月泉
钱闻诗（宋代）

团圆一井为谁开，夜夜东隅月色来。
酿得新醅饮佳客，分明蟾影浸金杯。
谢仵判院惠米
华岳（宋代）

沟壑膏粱总自招，仲尼陈蔡亦嚣嚣。不逢鲁肃千囷指，空折渊明五斗腰。

孤竹二饥知我意，苍梧一饱为君谣。从今只手摩挲腹，却向颜门问一瓢。
紫霄峰
屈大均（明代）

言携青玉杖，千折上云霄。石镜通秋月，兰泉应海潮。

窗开三楚小，帆落九江遥。一片洪荒色，天风吹不消。
季共闻余赋五诗犹未之见以三诗见索因次其韵 其一
周紫芝（宋代）

闽岭今年荔子迟，生枝入眼可无诗。诵君胜句须衔璧，老将何由更出奇。
太常引
宋先生（宋代）

金丹只在自身中。真水火、炼成功。因遇吕仙公。识返本、还元祖功。阳全阴尽，神光现处，认得自真容。名姓列仙宫。已跳出、乾坤世笼。
云居寺高顶诗
王褒（两汉）

中峰云已合，绝顶日犹晴。邑居随望近，风烟对眼生。
呈芸斋先生
文点（清代）

天宝开元事已陈，风尘宇内老遗民。偶谈先世频挥涕，为破家园只负薪。

训子八行文不灭，讼冤一疏血犹新。衣冠古朴人谁识，认是林宗垫角巾。
次滕玉霄韵
陈天锡（元代）

自是男儿志四方，明时上国快观光。儒冠误我青绫被，人品还君白玉堂。

取友平生半区宇，论诗今日得濠梁。岁寒只有梅和竹，风雪相看味更长。
折柳枝词
刘珊（清代）

青青堤上隔征尘，折取新枝赠远人。亦解长条羁不住，要君知是故园春。
慈仁寺
柳商贤（清代）

慈仁寺里双古松，霜皮铁干蟠半空。枝柯纷樛宛成盖，盛夏凛烈生长风。

我来冲暑憩松下，鸣涛谡谡骄阳中。禅堂深窅梵诵歇，一声两声花外钟。

閟殿载瞻般若像，巧制不与寻常同。庄严璎珞肉相好，僧言窑变非人工。

更有佛画惜未见，蛛丝烟炱尘久封。虚廊窈窕暮烟合，西山一点青濛濛。

吾乡亦有佳山水，朅来踪迹惭飘蓬。素衣尽缁面目槁，不如归去聊从容。

林屋幽邃甲天下，芒屦一双支孤筇。银床石室许相访，穷探或与灵威逢。
龙挂
九皋声公（明代）

白龙下天欲行雨，赤日卷水江中央。
银河东倾浪波接，剑影倒射云旗扬。
下民方忧涸辙鲋，上帝许借天瓢浆。
龙来劝尔一杯酒，平地水深三尺强。
寿李少卿
毕仲游（宋代）

佳辰溯中元，大第罗燕席。今岁共兹日，冠盖合佳客。

中堂上寿迟，喜气生四壁。男女燕雁行，樽俎皆润泽。

惟公台省旧，况是文章伯。明星在中天，五福阴有力。

惟兹基本厚，未止家万石。共揖庙堂尊，苍生日安宅。

南园椿已大，悠久与之敌。长看堂上儿，白头衣五色。
次韵和酬杨乐道待制咏雪
梅尧臣（宋代）

梁苑孝王迹，灞陵游客心。
牧羊来海上，泛棹向山阴。
兴赏曾何来，羁栖栖以深。
穆歌犹在竹，郢曲自传琴。
旗冻沾天仗，枪寒拂羽林。
且为丰岁庆，休作苦寒吟。
掩帙都忘虑，焚香静拥衾。
晴明一登阁，暮色遍高岑。
有感次韵
周密（宋代）

底用人前诵子虚，子安知我不知鱼。最思万竹香中隐，剩采春薇读好书。
喜皎然师见访书赠
林逋（宋代）

金锡锵然款蠹关，云膏浓渚对跳峦。
清如霜月三五夕，瘦似烟篁一两竿。
旧社久抛魂梦破，近诗才举骨毛寒。
池轩夜静且留宿，往往自将秋籁弹。
送邵不疑谪邵武
梅尧臣（宋代）

不嗟迁谪远，所惜去非迟。
国法何尝重，君恩亦已慈。
飞鸿因雨急，寒叶未霜危。
江上多新酿，肯帘亚竹篱。
满江红·唤出山来
吴潜（宋代）

唤出山来，把鸥鹭、盟言轻食。依旧是、江涛如许，雨帆烟笛。歌罢莫愁檀板缓，杯倾白堕琼酥滴。但惊心、十六载重来，征埃客。秋风鬓，应非昔。夜雨约，聊相觅。叹主恩未报，无多来日。故国千年龙虎势，神州万里鼪鼯迹。笑谢儿、出手便呼卢，摴蒱掷。
送光禄姚卿还都
苏颋（唐代）

汉室有英台，荀家宠俊才。九卿朝已入，三子暮同来。

不授纶为草，还司鼎用梅。两京王者宅，驷马日应回。
大涤洞天留题
王稷（宋代）

山深九锁路逶迤，坡仙骨朽名不磨。
秦皇塞海堕渺茫，汉殿拂云今鹾峨。
洞府有真扃地户，玉泉飞瀑来天河。
此山神造寿国脉，庇民洪福方滋多。
游仙词三十三首
王镃（宋代）

扁上金书洞府名，沉沉珠树彩云轻。
碧桃风卷箫声去，弄玉乘鸾看月明。
送果上人游雁山
郑采（宋代）

雪消山色涨东州，最好天台雁荡游。背负青天缘鸟道，面承□雨看龙湫。

深春林麓多金刹，落日江湖自白头。石上玉芝应拾得，念吾无物可销愁。
彦清生辰
洪皓（宋代）

传闻公子降生时，庆罢周正继诞弥。
谁识止戈方黩武，独知好诞务求师。
少年已见镃基好，他日应为将相期。
仁者自然天锡寿，若修阴德更何疑。
和丁御史子坚夏夜作
邓雅（元代）

暗水无声傍竹流，栖禽未定忽啁啾。月当虚牖才深夜，风入高啁似早秋。

壮节有怀丁御史，旧家空忆汉诸侯。文章黼黻山房重，一榻萧然也自由。
十月家书当至不至
曹柱林（清代）

客馆初寒画卷帘，阶前又报荚新添。年光转眼三秋尽，岁事关心两地兼。

仕路风波艰共济，嫁衣针线倦仍拈。江云漠漠频吟望，为问双鱼底处潜。
入云栖坞
吴衡照（清代）

江水流不到，崖根袅成路。竹叶阴深沈，鸣禽叫啸赴。

自为小村落，安禅结茅住。土室蜗曲盘，香龛燕分护。

空际落疏钟，冷翠飒如注。泉响四围答，经声出高树。

手把青松枝，招提澹容与。僧雏不解事，开窗放云去。
望大江
方回（元代）

春草茫茫阔，春江渺渺流。
断魂欲谁诉，极目使人愁。
更过天垂处，应无地尽头。
豪商似差乐，槌鼓发盐舟。
余畜一黄犬行时留以守衙比再渡琼此犬衔衣跳舞感而赋诗和坡公乌喙
李之世（明代）

邻舍产一獒，乞养权为主。我行三叮咛，慎勿膏砧俎。

遂与衙役依，晨昏守空户。及我再来兹，衔衣相向舞。

似欢还似悲，垂首泪如雨。此畜颇异人，食后浴于浦。

入水性如獭，搏狸气似虎。别我一岁周，不谓再见汝。

尽识家人貌，兼复解其语。何物无因缘，三生叩佛祖。
和光道喜和叔得雨兼呈和叔知县乡兄
华镇（宋代）

精诚一念格明神，时雨经宵即效珍。政属士龙真有誉，颂成吉甫更无伦。

千畴土脉三冬起，百里根荄一日春。自古移风由美化，善良从此在吾民。
矶边树
李之世（明代）

此树移根几许年，即看沙溜漱涓涓。生成拱把知何用，纵作条枚不值钱。

渔父伐竿寻短橛，儿童掠马望高颠。无人消得閒风景，借与山房荫画船。
汉唐姬饮酒歌
李贺（唐代）

御服沾霜露，天衢长蓁棘。金隐秋尘姿，无人为带饰。

玉堂歌声秋，芳林烟树隔。云阳台上歌，鬼哭复何益。

铁剑常光光，至凶威屡逼。强枭噬母心，奔厉索人魄。

相看两相泣，泪下如波激。宁用清酒为，欲作黄泉客。

不说玉山颓，且无饮中色。勉从天帝诉，天上寡沈厄。

无处张繐帷，如何望松柏。妾身昼团团，君魂夜寂寂。

蛾眉自觉长，颈粉谁怜白。矜持昭阳意，不肯看南陌。
答赵景猷
曹摅（魏晋）

季秋惟末。
孟冬之初。
大火颓流。
日月其除。
嗟我怀人。
离羣索居。
山谷乖错。
飞沉异涂。
与尔同代。
光景永殊。
爱而不见。
掻首踟蹰。
出门仿佯。
陟彼城隅。
俯察绿水。
仰瞻天衢。
雍雍和鴈。
偏偏游凫。
感物兴怀。
愤思郁纡。
句
元绛（宋代）

五日看花怜并叶，今朝斗草得宜男。
书事呈中令长老
晁说之（宋代）

忆昔中华年少壮，相逢海角意何如，
惊人老境便如此，还解同尝橄榄无。
拄杖歌
释如珙（宋代）

老龙蜕骨空山，樵人惠我作杖。
靠在绳床角头，团团围绕万象。
打狗打雨敲风，总是颠倒妄想。
有人拗作两橛，伏惟方外尚飨。
漂母祠
金大车（明代）

王孙去不返，淮水亦东流。
宿草封遗冢，行人说故侯。
荒祠黄叶暗，寒渚白蘋秋。
一饭犹怀德，空悲云梦游。
月季花
董嗣杲（宋代）

谢了还开肯悟空，一年三十六旬中。
相看谁有长春艳，莫道花无百日红。
酡脸倚娇承舞雪，瘦枝扶力借柔风。
四时常吐芳姿媚，人老那能与此同。
赠封陟
上元夫人（唐代）

谪居蓬岛别瑶池，春媚烟花有所思。

为爱君心能洁白，愿操箕帚奉屏帏。
省斋寄诗用韵走笔以谢二首
杨公远（宋代）

每思分袂岁寒天，又见荷钱贴水圆。
月落梁间清夜后，云生江上晚风前。
题诗趼纸无由达，结梦花屏又复还。
会晤未龟空怅恨，何时握手共欢然。
泊淮上
刘攽（宋代）

风波缭绕半天下，鬓发苍筤一丈夫。惆怅江湖向时月，又来淮浦照樯乌。
将出宜丰寺留题山房
灵一（唐代）

池上莲荷不自开，山中流水偶然来。

若言聚散定由我，未是回时那得回。
句
张众（宋代）

伤心白雪阳春丽，极目朝云暮雨非。
六祖赞
释道冲（宋代）

七百高僧总会禅，眼空四海鼻辽天。
黄梅若也无私曲，有甚衣盂到汝传。
和薛仲止渔村杂诗十首
刘黻（宋代）

半生心力在吟编，鍊得形如孟浩然。
水屋数间城市隔，客来无路呼船。
婆留井
黄与坚（清代）

绿莎萦绕水澄清，荒井翻因得大名。怪道真王身不死，水犀万弩射潮平。
乘公桥作
林逋（宋代）

晚峰横碧树梢红，数榜渔罾水影中。
忆得江南曾看着，钜然名画在屏风。
偈颂一百零一首
释慧性（宋代）

归宗无法可商量，独掇单提不覆藏。
有问西来端的意，天寒日短长偏长。
偶见司马公休无已书简感旧作绝句
晁说之（宋代）

卓行高文司马陈，当年简牍指埃尘。
身名暂振久青冢，见在凄凉海畔身。
诉衷情令 送春
晁补之（宋代）

东城南陌路歧斜。芳草遍藏遮。黄鹂自是来晚，莫恨海棠花。

惊雪絮，满天涯。送春赊。问春莫是，忆著东君，自去还家。
将归福州留别及门沈幼丹太史
林昌彝（清代）

苍茫天地易斜晖，万里征尘上客衣。秋色西来山北向，江声东客雁南飞。

干戈经岁民方困，关塞惊寒我欲归。策马踌躇与君别，独怜臣朔正呼饥。
它山堰
楼钥（宋代）

它山堰头足奇观，百万雷霆声不断。
谁把并州快剪刀，平剪波澜成两段。
四明山深水源远，众壑会谿长漫汗。
滔天狂潦不少留，泻入长江势奔窜。
贤哉唐家王长官，欲图永利输长算。
想得惨澹经营时，下上山川应饱看。
西偏千岭相属联，惟有兹山拥东岸。
遂於此地筑横埭，截取众流心自断。
斟酌利害不全取，高下参差仅强半。
水大十分七入江，徐挹三分供溉灌。
支流瀰瀰穿郡城，脉络贯通平且缓，
旱时反此水亦足，坐使千年忘旱暵。
无穷庙祀报元功，像设森严人敢玩。
梅梁夭矫有冥助，大患于今尚能捍。
前辈所作多神灵，日月真成赤心贯。
后人小智或更易，费尽工夫随破散。
河堙盍浚谋不集，堤断河倾流甚悍。
富民缩手人受殃，仰望古人重与叹。
老木号风波湛碧。画屏俯仰丹青焕。
更须积雨看惊湍，濡足褰裳何足惮。
去家不远时一游，短艇垂纶流可乱。
八月傥有仙槎来，便欲乘之泝天汉。
山居苦
李兼（唐代）

地僻尘心远，台高纵目赊。
鹭明烟际渚，鸟篆雨馀沙。
橡栗骈秋实，鸡冠媚晚花。
断无车马客，来问野人家。
赠君采效何逊作四首 其一
何景明（明代）

霜空雁绝响，风庭叶罢飞。念尔别离日，凄然芳岁微。

城隅明星晰，晓闼残月辉。不见携手好，宵行谁与归。
忆平泉杂咏 忆初暖
李德裕（唐代）

今日初春暖，山中事若何。雪开喧鸟至，澌散跃鱼多。

幽翠生松栝，轻烟起薜萝。柴扉常昼掩，惟有野人过。
平甫见招不欲往
姜夔（宋代）

老去无心听管弦，病来杯酒不相便。
人生难得秋前雨，乞我虚堂自在眠。
书事 其五
赵蕃（宋代）

儿童不知忧，度日长戏剧。忽传山中讯，欣喜沾柿栗。

为物虽甚微，贵是家所植。何当携尔曹，绕树亲寻摘。
赞三十六祖颂 其三十三
释印肃（宋代）

曹溪一滴水，周匝无馀欠。孤峰绝顶浪滔天，大洋海里金刚焰。
答客吟
邵雍（宋代）

说者从来太过乎，道须能卷又能舒。
人间好事不常有，天下奇才何处无。
年近从心唯策杖，诗逢得意便操觚。
快心亦恐诗拘束，更把狂诗大字书。
喜闻李松友归自都门却赠
彭洋中（清代）

闻道行人万里还，夜深镫火话团圞。朝来问讯墙头满，莫说人间行路难。
与张仲美别仍用前韵二首 其二
吴澄（元代）

已了公家事，归寻小洞天。友吟留别句，官办送归船。

夜月各千里，秋风又一年。但当频寄字，悃恳问安眠。
关山月
顾非熊（唐代）

海上清光发，边营照转凄。深闺此宵梦，带月过辽西。
辟戴帅初食长菜
陈著（宋代）

漂泊无家杜少陵，兵閒奔走如蓬萍。
碧涧香芹因可嗜，脍鲤岂厌银丝精。
百谪九死苏玉局，到处为乡心自足。
有时珍尝百糁羹，何尝不食黄鸡粥。
二子流落甚数奇，攻苦食淡分所宜。
顾无所择随所有，亦曰吾师吾仲尼。
菜瓜鱼肉皆可食，乡党一篇炳星日。
君胡不学圣与贤，乃外吾道从道释。
岂薄朱门粉署郎，穷搜滋味丰时壮。
岂恶毡帽侏{亻离}辈，搏攫羊豕饱腥肪。
不则床头怕金尽，不则继肉乖夙准。
遂将所受父母身，束缚枯肠强坚忍。
况闻君家百指余，正自不同藜苋厨。
独立标榜人所骇，此意未智要何如。
君子之道在中耳，才落一偏犯公议。
有则庶羞不为过，无则□□亦常事。
朋友切磋欲无瑕，早从吾言勿姑差。
庶几上不见摽于仲尼之门，下可□□于杜苏二子之家。
富季申赋梅次韵四首
林季仲（宋代）

谁将消息报江梅，一点先从雪里开。
怪见逢迎有深意，我家曾与写真来。
偈颂一百四十一首 其九十
释师范（宋代）

清寥寥，白滴滴。匙挑不上，针劄不入。是则是，须知花发不干春，切忌寒灰煨杀人。
定风波 复都论，拟六一
姚华（清代）

欲拟兰台赋两都。论成宾主在纷如。谁效北师称靖难。

首善。重呼三辅拥黄图。

乍觉穷阎春色到。喧噪。道旁大树早张舒。纵是蒋山青似旧。

都复。咸阳犹有未坑儒。
目昏颇废观书以诗记其始时年七十九矣
陆游（宋代）

少时业诗书，慕古不自量，晨暮间弦诵，左右纷朱黄。
积书山崇崇，探义海茫茫。
同志三四人，辩论略相当。
落笔辄千言，气欲吞名场。
忽焉六十年，缘鬓久已霜。
食必观本草，不疗病在床。
今秋又病目，始觉闲味长。
车马既不至，亦无书在傍，一坐漏十刻，甚倦则倚墙。
蝴蝶吾前身，华胥吾故乡。
童子亦听睡，不复呼烧香。
锦缠道 将发玉峰寄纬云弟村居
陈维崧（清代）

老去江东，拚向渔樵寄傲。问何为、冲炎席帽。年年作苦杂佣保，赤日红尘，怕相嘲程晓。

想西溪草堂，雨杉烟筱。傍苔阴、置笔床茶灶。晚凉濯足欹湖，恰估船笛响，风定菱丝袅。
牛心寺
吴泳（宋代）

青莲两两照山开，道是金仙手自栽。
人与金牛俱不见，更从何处觅心来。
遂安舟中
魏观（明代）

溪径斜斜入，柴门侧侧开。
一牛临水立，双鸭避舟回。
病眼青山豁，归心白发催。
何因莼浦上，野老共传杯。
三河道中 其一
王晖（宋代）

龙丘风土类中原，雨势山开百里川。白鹭水田摩诘画，桃花溪洞武陵船。
次韵石秀叔城归卜邻
陈著（宋代）

从来热处易留人，孤负初心垫有巾。
盍与溪山酬素约，任将风有洗黄尘。
口犹有齿先尝乳，事付无言但饮醇。
见说明朝又东去，莫教虚梦觅诗邻。
减字木兰花　 其二 镜里
丁澎（清代）

蝉松未折。轻弹红絮飘香雪。妒杀真真。画上添他双玉人。

眼波斜送。颠倒眉心粘翠凤。笑唤卿卿。一笔描来两处情。
次韵丁簿杂兴 其二
汪晫（宋代）

宴坐读侯诗，凛凛竖发毛。平实未是卑，秀爽非为高。

清如幽谷花，羞杀李与桃。无怨而有哀，请歌楚离骚。
和李少卿游北湖六首
李新（宋代）

东山歌扇圆荷动，北海琼酥竹叶开。
笑擘轻红堆玉碗，冲尘亦有荔枝来。
丙戌元旦，同远生芋园驿作
钱澄之（清代）

海驿逢新岁，椒畅万里情。朝元随幕府，庆节听班声。

小吏朱衣试，戈船画帜更。还瞻葱郁气，正满建安城。
入秋游山赋诗略无阙日戏作五字七首识之以野
陆游（宋代）

吾才如蹇人，何计逐奔马；吾文如丑女，惟藉粉黛假。
向来已归如，毕志向林下。
块然一愚公，初不系用舍。
国恩定难报，衰涕时一洒。
人本不胜天，岂复论众寡。
秋日原上
寇准（宋代）

萧萧古原上，景物感离肠。
远峤收残雨，寒林带夕阳。
溪声迷竹韵，野色混秋光。
吟罢还西望，平沙起雁行。
题钟氏深秀楼
张埴（宋代）

空同之顶穹云生，吹着宝石最上层。
俨骖太白跨坤立，雄雄空半危瑚撑。
高人飞楼浮缥纱，满眼清寒生窈窕。
苍烟白鸟出没间，向莟芙蓉秋汉晓。
黄尘如雾交四陲，乃独脱此一揽奇。
天风午夜啸歌歇，教人暗取寒竽吹。
一吹吹作终南皱，濯濯春阳染曾透。
再吹吹作琅邪图，郁郁林壑描新就。
何当祗着大口吞，清晨燕以先生盘。
次第高舂出海门，坐我茅屋东偏看。
酬鄠县李廓少府见寄
贾岛（唐代）

稍怜公事退，复遇夕阳时。北朔霜凝竹，南山水入篱。

吟怀沧海侣，空问白云师。恨不相从去，心惟野鹤知。
病齿欲脱儿辈忧之书三十韵以广其意
顾清（明代）

我齿落已惯，人闻亦寻常。今年一齿杌，儿曹忽惊皇。

云此口之户，位称文学堂。禄算系崇替，言音资品量。

不似颐颔间，亏残有遮藏。咀嚼纵少利，形颜固无伤。

一笑谓儿子，汝言吾岂忘。我本田舍子，传家只耕桑。

偶然诵书史，遂登文翰场。懒散二十载，纡朱佩金章。

槁虚生蠹蟫，负乘来寇攘。扁舟四千里，隆赫当秋阳。

亲交喜我还，我亦念旧乡。炎焦夹醇酎，合沓钟胃肠。

致困诚有以，扶颠亦多方。根柢既以拨，枝条孰能当。

翻思赤舌初，雷风挟冰霜。傍观为缩颈，亲知走如狂。

生还自不意，敢复希太康。齿缺患语讹，老韩方亦良。

复云妨贵仕，我已归农庄。此外惟年寿，岂不在彼苍。

乳饮且百岁，我犹能糗粻。所念齿发衰，壮志或少荒。

百里行未半，前途凛瞿塘。青编有圣贤，绿野有稻粱。

持满自我力，干誉期尔行。兹事苟不忒，吾生从短长。

存乎彼诚善，去也谁能防。无为重戚戚，此物本太刚。
除吏部郎题建康省中直舍壁
赵鼎（宋代）

四海茫茫扰战尘，岂无贤俊共经纶。可怜伧父今头白，也作江南第二人。
和萧安抚平林送行韵
文天祥（宋代）

得失元来付塞翁，何心桃李问东风。
人皆有喜荣三仕，我尚无文谢五穷。
秘苑固知朋可正，畏途犹恐甲方衷。
欲酬长者殷勤祝，坎止流行学四忠。
过都监赵思正崇班容膝庵
释道潜（宋代）

公子居闲厌华屋，一官江海辞羁束。端能有志学渊明，数板垣墙营小筑。

榜名容膝雅所宜，寄傲南窗聊自足。祖宗承平逾百年，胄绪蕃衍如云烟。

敦诗阅礼不胜数，人物似君尤卓然。

论文讲蓺未易料，虚己下士常折旋。忆昔初逢大梁下，风味向人如倒蔗。

苦遭猿鹤促还山，回首相望惊百舍。谁言江路渺云涛，一舸春风重命驾。
西楼
刘翼之（宋代）

西楼何似古东楼，但觉今州胜旧州。
山色不藏兴废迹，江声空战古今愁。
楼上词人夸丽藻，分明说与江山好。
江山千古有精神，只为曾经诗客到。
问讯王道之病
王庭圭（宋代）

居士病从何处起，我今往问与谁俱。室中三万二千座，更许卢溪下语无。
吴姬曲 其六
王冕（元代）

吴姬归，湖风吹冷日色微。
满船筝鼓不敢动，隔林恐搅残花飞。
涌金门外马如练，银灯照水红辉辉。
红辉辉，吴姬上马罗绮围。
西江月
郭应祥（宋代）

申刻雨大作，酉刻已开霁，三更月出。

赏月几成喜雨，开尊仍间围棋。令人却忆敬斋词。小饮不妨文字。

底事冰轮未放，犹教银幕低垂。休言动是隔年期。闰八看看又至。|<是岁有闰中秋。>|
天平山
周伦（明代）

十年不到天平寺，云白秋清山更奇。落木声中森万笏，古台高处有穹碑。

鸣钟未入支郎院，下马先瞻范相祠。祠下云泉流不住，悠悠千古动遐思。
为李邦臣题丛桂堂
刘才邵（宋代）

君家外孙吾祖母，生长舅家晓图史。平时教诲子与孙，深念昔人立门户。

因言仙李传芳远，外氏且从中允数。天将善庆萃其门，盛事老人目亲睹。

七宝轮高风露清，丹枝翠叶纷旁午。玉阶迢迢无路通，诗书为作冲天羽。

从子传孙世已稀，兄弟同攀复如许。太守好贤为出迎，冠盖如云沸箫鼓。

名声藉甚里闾传，岂假老人为重举。区区此意岂有他，欲汝读书转勤苦。

汝家先世不乏人，折桂里名因汝祖。一时声价动场屋，相继登科亦四五。

才丰报啬理难晓，在其子孙岂虚语。良农不为旱辍耕，多稼终闻饱仓庾。

亲姻中外贵相辉，莫向明时守环堵。慈颜幽隔三十年，岁月堪惊如骤雨。

追惟义方不敢坠，到今婚友情相与。还喜君家世益昌，芝玉煌煌照庭宇。

月娥剩与长孙枝，不厌频频来折取。
苦楝花
温庭筠（唐代）

院里莺歌歇，墙头蝶舞孤。天香薰羽葆，宫紫晕流苏。

晻暧迷青琐，氤氲向画图。只应春惜别，留与博山炉。
池上木芙蓉欲开述兴二首 其二
张镃（宋代）

岸巾三酌便酣眠，堕地鸾笺写未全。明日满城人定说，若无诗累是神仙。
题画
赵文（宋代）

云巢草虫十有七，我言蜂蚁非虫匹。
我见二虫常敬之，为有君臣天所秩。
江南此虫久已无，烦君翦取赠老夫。
访沈滨吴芝田翁二首
周馨桂（清代）

杯酒重逢笑口开，高山流水兴悠哉。呢喃颇有梁间燕，为诉迟回两载来。
题昌甫所得陆待制手书次韵昌甫之题句
韩淲（宋代）

放翁遗墨几何年，云绕秋山月满川。摸索空惊久零落，追思犹恨少留连。

贞元人事诚如梦，正始文风信若仙。江海凄凉易陈迹，山阴茅宇贺家船。
梦回
翁卷（宋代）

一枕庄生梦，囘来日未衙。
自煎砂井水，更煮岳僧茶。
宿雨消花气，惊雷长荻芽。
故山沧海角，遥念在春华。
广东漕李实夫四首
戴复古（宋代）

忘家甘旅食，忧国属愁颜。
有客佩金印，何人守玉关。
风霜晚秋后，天地夕阳间。
痛洒伤时泪，别公归故山。
题云际寺故僧院
耿湋（唐代）

白发悤悤色，青山草草心。远公仍下世，从此别东林。
过常德杨侍御留饮曹郡伯在坐旋别去有稚童跪送于郊不知谁氏子也
黄公辅（明代）

半载梦频频，重逢意转亲。昔为北道主，今作南来宾。

父老谈时事，儿童恋旧人。苍茫又别去，何处不萦神。
留别淮阴道署
吴若华（清代）

三载依依玉镜前，旧梳妆处最相怜。不知今后红窗里，又是何人点翠钿？
送蹇冢宰震器英省亲还南京二首 其二
邓林（宋代）

柳亸莺娇春欲归，伯劳东去燕西飞。故人劝酒歌金缕，游子还家戏彩衣。

椿木深中辞相府，萱花丛里省慈闱。分携动我思亲念，抚景无言对夕晖。
他乡
晁公溯（宋代）

故国山川安在哉，他乡今复见春来。
蓬蒿并兴草益茂，桃李不春花自开。
催促年华似推毂，较量筋力试登台。
归田尚可扶犁在，明岁当驱俗驾回。
望江南 其三 白门漫兴
丁澎（清代）

秦淮夜，到处画船灯。鹦鹉十千浮碧叶，蟾蜍三五挂红筝。

人影在银屏。
送王诞渤海使赴李太守行营
韩翃（唐代）

少年结客散黄金，中岁连兵扫绿林。渤海名王曾折首，

汉家诸将尽倾心。行人去指徐州近，饮马回看泗水深。

喜见明时钟太尉，功名一似旧淮阴。
春游
陆游（宋代）

镜湖春游甲吴越，莺花如海城南陌；十里笙歌声不绝，不待清明寒食节。
青丝玉瓶挈新酿，细柳穿鱼初出浪。
花外金羁络雪驹，桥边翠幙围螭舫。
怕雨愁阴人未知，时时微雨却相宜；养花天色君须记，正在轻云嫩霭时。
点绛唇·一片南云
曹组（宋代）

一片南云，定知来做巫山雨。歌声才度。只向风中住。恼乱襄王，无限牵情处。长天暮。又还飞去。目断阳台路。
寿安寺读王北山给谏诗怆然有感因步原韵
李基和（清代）

人去山无恙，秋深气更清。新诗余败壁，古屋倚衰楹。

日暮云归岫，峰环树作城。苍凉今昔梦，挥涕欲沾缨。
贺和仲移居 其一
刘才邵（宋代）

狻猊群戏画难工，木梢翚飞面势雄。壮气定知如杜固，凿池肯复效燕公。

好穿松竹跻云磴，别敞檐楹看碧空。更愿他年开北第，却留踪迹付隆中。
奉题蜀邸五云西岷峨保障
郑清之（宋代）

西望岷峨天一方，谁教地险绝遐荒。皇风已喜浑无外，国势那须别有疆。

黄鹤盘空飞不过，金牛拔地去何长。汉庭四海皆臣妾，一曲歌风未忍忘。
家中四威仪 其一
释怀深（宋代）

家中行，寻常违顺不须争。若知步步无阶级，何必莲华脚下生。
奥屯周卿提刑去年巡历绩溪回日有诗留别今依韵和呈
汪梦斗（宋代）

皇华曾为歙山留，笑杀扬人汎汎舟。偶话后天非定位，悬知此辈固清流。

一灯雪屋虫声细，疋马晴川草色秋。倚杖儒宫桥下水，梦魂须忆旧来游。
题余思澄超然楼次柯尧叟韵
佘翔（明代）

高阁清阴合，乘秋曳履过。凭轩穷海岳，把酒命羊何。

落日低双鸟，微云淡九河。悬知占太史，座上德星多。
乱后出山逢高员外
杜荀鹤（唐代）

自从乱后别京关，一入烟萝十五年。重出故山生白发，

却装新卷谒清贤。窗回旅梦城头角，柳结乡愁雨后蝉。

名姓暗投心暗祝，永期收拾向门前。
送邓器先赴罗田尉五首
曾协（宋代）

古郡有奇观，祖祖灯相传。
子来后往哲，青山古依然。
纷纷簿领中，深观常安然。
但内外尽，饥餐困须眠。
玉楼春（牡丹）
范成大（宋代）

云横水绕芳尘陌。一万重花春拍拍。蓝桥仙路不崎岖，醉舞狂拍容倦客。

真香解语人倾国。知是紫云谁敢觅。满蹊桃李不能言，分付仙家君莫惜。
洞仙歌
辛弃疾（宋代）

叔尝作游山次序榜示余，且索词，为赋洞仙歌以遗之，同叔顷游罗浮，遇一老人，庞眉幅巾，语同叔云：“当有晚年之契。”盖仙云

松关桂岭，望青葱无路。费尽银钩榜佳处。怅空山岁晚，窈窕谁来，须著我，醉卧石楼风雨。

仙人琼海上，握手当年，笑许君携半山去。＿叠嶂，卷飞泉，洞府凄凉，又却怪、先生多取。怕夜半、罗浮有时还，好长把云烟，再三遮住。
山鬼谣·问何年
辛弃疾（宋代）

雨岩有石，状怪甚，取《离骚》《九歌》，名曰“山鬼”，因赋《摸鱼儿》，改今名。

问何年、此山来此？西风落日无语。看君似是羲皇上，直作太初名汝。溪上路，算只有、红尘不到今犹古。一杯谁举？笑我醉呼君，崔嵬未起，山鸟覆杯去。
须记取：昨夜龙湫风雨，门前石浪掀舞。四更山鬼吹灯啸，惊倒世间儿女。依约处，还问我：清游杖履公良苦。神交心许。待万里携君，鞭笞鸾凤，诵我《远游》赋。
宿山庵
释文珦（宋代）

绝顶一庵孤，悠悠清夜徂。
野僧寒出定，山鬼暗相呼。
泉落池应满，云深树欲无。
何年捐万事，来此共跏趺。
保生帝
许廷崙（清代）

保生帝，不医国，当医民，功德在民宜为神。喧腾五月龙舟开，海民王拜帝君来。

帝颜微笑送王归，五色香花夹路飞。霓旌风马不得见，袂云汗雨空霏霏。

归来倾箧坐叹息，斗储忽罄虚朝食。巳抛绫锦劳歌喉，又典衣衫换旗色。

清时乐事人所为，浇风靡俗神不知。神不知，降祥降殃天无私。
张秘书分符星渚同舍乌别用山谷晚风池莲香度
崔与之（宋代）

堂堂间世英，大名赫而烜。
全才得之天，学力培其本。
孤高壁万得，清郁兰九畹。
胸中富甲兵，驰聚菁华苑。
文武康济才，孤忠尤蹇蹇。
入可运筹幄，出可临边阃。
自许何太廉，一麾江湖远。
我来陪隽游，方恨合并晚。
盍簪遽分袂，此情殊缱绻。
高牙奉亲行，天凉彩舆稳。
庐山横几案，道院庶嘉遁。
金弧夜腾光，三边兵未偃。
岂不念王室，罄此忠赤悃。
当馈屡兴欢，追锋必于反。
江梅小春时，斑衣照归衮。
感秋
陈祖范（清代）

人生弦上栝，流光迅于矢。春鸟畅欢情，秋虫感衰耳。

万籁乘时鸣，一心异悲喜。中宵不成寐，转辗揽衣起。

今人未尝生，古人未尝死。欲求不死方，从师悔晚矣。
剑门关
曹宗旦（宋代）

凿开千里地，通得一隅天。
叠嶂连三峡，重门扼两川。
吊曹觐
曾公亮（宋代）

款军樵门日再晡，空弮犹自把戈鈇。
身垂虎口方安坐，命若鸿毛竟败呼。
柱下杲卿曾断骨，袴中杵臼得遗孤。
可怜三尺英雄气，不怕山西士大夫。
颂古四首 其四
释休（宋代）

赵州门前，毒蛇当路。踏著咬你，退步退步。
登胡氏楼
陶梦桂（宋代）

水将罗带绕，山展画图开。
二十年前客，身闲又此来。
武康碧落观
胡传美（唐代）

仙宫碧落太微书，遗迹依然掩故居。幢节不归天杳邈，

烟霞空锁日幽虚。不逢金简扳云洞，可惜瑶台叠藓除。

欲脱儒衣陪羽客，伤心齿发已凋疏。
景德祀皇寺祗三首
佚名（隋代）

于昭祀典，致享坤们。
备物咸秩，柔祗格思。
功宣敏树，日益鸿禧。
持载品彙，率土攸宜。
宿城头舖小饮而睡
陆游（宋代）

亭传临江浒，床敷息我劳。
屋茅残月冷，庭树北风鏖。
虚市饶新兔，村场有浊醪。
气衰仍病著，小饮不能豪。
玉楼春 归雁
王夫之（明代）

秦关楚水天涯路。唯有归鸿知住处。经时巳换蓼花洲，依旧难忘芳草渡。

南天回首苍烟暮。寄语元禽归也误。垂杨千树乱啼鸦，谁听呢喃清昼语。
烟雨楼
朱南杰（宋代）

锦绣囊开城角东，规模绵亘境相通。
一亭旧占梅边月，两径新添竹外风。
山色有无烟变态，湖光浓淡雨收功。
凭栏正好催归去，横笛数声芦苇中。
田公姥词
舒岳祥（宋代）

田公布衣五尺长，田姥角冠八寸强。
平生布施不造殃，教养儿孙耕与桑。
田公姥，生为农家夫与妇。
寿考百年作田祖，岁岁田头管风雨。
春三秋九享鸡豚，环珓神灵如对语。
田公姥，听侬歌，
看侬舞。使我仓有秔，
使我庾有稌，使我囷有黍。
使我富牛羊，千斯牸兮百斯牯。
田公姥，侬肴芬芬兮侬酒湑湑，
官税既输兮公役不烦。男不为人驱，
女不为伧妇，读书识字应门户。
城上怀古
彭汝砺（宋代）

水涨藏舟浦，云浮偃月城。寒芜随地远，漫水与天平。

险阻生奸伪，乾坤入圣明。杖藜登绝径，谈笑不忘情。
杂曲歌辞。杨柳枝
孙鲂（唐代）

灵和风暖太昌春，舞线摇丝向昔人。

何似晓来江雨后，一行如画隔遥津。

彭泽初栽五树时，只应闲看一枝枝。

不知天意风流处，要与佳人学画眉。

暖傍离亭静拂桥，入流穿槛绿摇摇。

不知落日谁相送，魂断千条与万条。

春来绿树遍天涯，未见垂杨未可夸。

晴日万株烟一阵，闲坊兼是莫愁家。

十首当年有旧词，唱青歌翠几无遗。

未曾得向行人道，不为离情莫折伊。
中秋越台看月
李群玉（唐代）

海雨洗尘埃，月从空碧来。水光笼草树，练影挂楼台。

皓曜迷鲸目，晶荧失蚌胎。宵分凭槛望，应合见蓬莱。
逆旅
释文珦（宋代）

逆旅夜冥冥，寒灯结烬青。
一声霜雁过，倦客梦初醒。
题长沙锺仲山判院岫云舒卷楼
杨万里（宋代）

天柱峰尖半点云，散为狱麓橘洲春。
尽供诗客挥毫里，怪底春空态度新。
入夜云来宿两窗，明朝云去照三湘。
也知远岫无心出，解后为霖亦不妨。
次韩无咎途中寄陆务观
章甫（宋代）

昼永浑无事，昏归只掩门。
甘贫同陋巷，多病似文园。
对月人千里，论文酒一尊。
远怀霄汉路，愁绝虎狼村。
颂古五十五首
释绍昙（宋代）

十字街头铺席开，牛溲马勃尽收来。
等闲落在名医手，贵贱无非是药材。
仙迹岩题诗二十三首 其二 佑圣殿
佚名（宋代）

挺锋镇北阐威权，剪伐魔精正法宣。化育黎民臻大道，安宁家国享长年。
绍兴祀岳镇海渎四十三首 其十五 南海位。
郊庙朝会歌辞（宋代）

维水善下，利物曰功。逶迤百川，谁欤朝宗。荡荡大受，于焉会同。

膋萧列陈，以答鸿濛。
送游考功将漕夔门七绝
洪咨夔（宋代）

欲鸣不鸣衔口马，欲去不去羸角羝。
排天绝叫河汉裂，只舸飞上岷江西。
再酬王太傅
刘挚（宋代）

曲台仙客苦能诗，思入风云学有师。楚国大夫吟泽日，江州司马爱山时。

年华悄悄还杯酒，尘事纷纷付奕棋。想得怀归心似我，越禽常自记南枝。
自舂陵还题驿舍壁
朱辂（宋代）

邵陵北望几劳魂，白首慈亲日倚门。云外归鸿如可托，平安先为慰晨昏。
为人题画梅四首 其四
缪祐孙（清代）

春色江南孰与争，神人姑射可怜生。不堪暖日明蟾地，铁石心肠宋广平。
闲居即事
费冠卿（唐代）

生计唯将三尺僮，学他贤者隐墙东。照眠夜后多因月，

扫地春墙只藉风。几处红旗驱战士，一园青草伴衰翁。

子房仙去孔明死，更有何人解指踪。
灵寿木
张舜民（宋代）

曲木天然性，叨名席上珍。
节高工礙手，倚壁快扶人。
莫问西来意，终为灶下薪。
他时俘颉利，拜赐敢忘身。